Před 20 lětami sportowu a wjacezaměrowu halu „Slavia“ přepodali
Radwor (SN/MWj). Kak spěšnje čas postupuje, wuwědomjeja sej tele dny wobydlerjo Radworja. Dźensa je tomu dokładnje 20 lět, zo su tam sportowu a wjacezaměrowu halu „Slavia“ oficialnje přepodali. Wužiwali běchu ju šulerjo Radworskeju šulow hižo tydźenje do toho, zo móhli w njej program za přepodaće nazwučować.
Tehdy bě so Radworčanam dawny són spjelnił, přetož staru sportownju pódla hrodu sy lědma tajku mjenować móhł. Spjelniła je so tohorunja nadźija, zo nowa hala jeno šulskemu sportej njesłuži, ale tež najwšelakorišim sportowym a kulturnym zarjadowanjam. Tak přewjeduja w „Slaviji“ sokołske volleyballowe turněry a kóždolětny Mikławšowy koparski turněr runje tak kaž dwulětne adwentne wiki Radworskeju šulow, ptačokwasne zarjadowanja Serbskeho ludoweho ansambla a dalše podawki. Dale wotměchu tam sakske mišterstwa zbrašenych blidotenistow, sakske mišterstwa w tekwando a judo kaž tež podobne sportowe eventy, kotrež hranicy Radworskeje gmejny přesahachu.
ces_Latn ces_Latn szl_Latn